CELEX: 62006FJ0085
Language: lv
Date: 2007-10-09 00:00:00
Title: Civildienesta tiesas (pirmā palāta) spriedums 2007. gada 9.oktobrī. # Gerardo Bellantone pret Eiropas Kopienu Revīzijas palātu. # Civildienesta lietas - Ierēdņi. # Lieta F-85/06.

CIVILDIENESTA TIESAS SPRIEDUMS (pirmā palāta)
      2007. gada 9. oktobrī
      Lieta F‑85/06
      Gerardo Bellantone
      pret
      Eiropas Kopienu Revīzijas palātu
      Civildienests – Ierēdņi – Pagaidu darbinieks, kas iecelts ierēdņa amatā – Paziņošanas termiņš par darba tiesisko attiecību izbeigšanu – Atlaišanas pabalsts – Dienas nauda – Mantisks zaudējums
      Priekšmets Prasība, kas celta saskaņā ar EKL 236. pantu un EAEKL 152. pantu un ar ko Bellantone, bijušais pagaidu darbinieks, kurš 2005. gada 1. aprīlī iecelts par pārbaudāmo, lūdz it īpaši, pirmkārt, atcelt Revīzijas
         palātas ģenerālsekretāra 2006. gada 30. marta lēmumu, ar kuru ir noraidīta viņa sūdzība, lūdzot izmaksāt kompensāciju, kas
         pienākas, pirmkārt, sakarā ar iepriekšēju paziņojumu par darba tiesisko attiecību izbeigšanu pagaidu darbinieka statusā, otrkārt,
         sakarā ar atlaišanas pabalstu un, treškārt, dienas naudu, kā arī, otrkārt, samaksāt viņam pienākošos maksājumus kopā ar aprēķinātajiem
         procentiem
      
      Nolēmums Prasību noraidīt. Prasītājs sedz trīs ceturtdaļas no saviem tiesāšanās izdevumiem pats. Revīzijas palāta sedz savus tiesāšanās
         izdevumus, kā arī atlīdzina vienu ceturto daļu no prasītāja tiesāšanās izdevumiem.
      
      Kopsavilkums
      1.      Ierēdņi – Pagaidu darbinieki – Darbinieks, kas iecelts par pārbaudāmo – Iecelšana amatā, ar kuru izbeidzas visas tiesības,
            kas ir darbiniekam, uz kuru attiecas Pārējo darbinieku nodarbināšanas kārtība
      2.      Ierēdņi – Pagaidu darbinieki – Darbinieks, kas iecelts par pārbaudāmo – Pagaidu darbinieka līguma izbeigšana, iestādei neievērojot
            paziņošanas termiņu par darba tiesisko attiecību izbeigšanu
      (Pārējo darbinieku nodarbināšanas kārtības 47. pants)
      3.      Ierēdņi – Pagaidu darbinieki – Atlaišanas pabalsts – Piešķiršanas nosacījumi
      (Civildienesta noteikumu VIII pielikuma 12. pants; Pārējo darbinieku nodarbināšanas kārtības 39. pants un 40. panta pirmā
            daļa)
      1.      Uz pagaidu darbinieku, kurš piekrīt iecelšanai par pārbaudāmo, attiecas vienīgi Civildienesta noteikumi, ar kuru piemērošanas
         brīdi pilnībā izbeidzas attiecības, kuras iepriekš reglamentēja Pārējo darbinieku nodarbināšanas kārtība, un administrācijai
         nav nepieciešams skaidri paziņot par attiecību, kas nodibinātas saskaņā ar iepriekš minēto nodarbināšanas kārtību, izbeigšanu.
      
      Tomēr, ja Kopienu iestāde nolemj formāli izbeigt pagaidu darbinieka līgumu pirms tiek pieņemts akts par konkrētā darbinieka
         iecelšanu par pārbaudāmo, šāds līguma izbeigšanas veids ir likumīgs, ja vien šī līguma izbeigšana notiek pienācīgā un atbilstošā
         formā un ievērojot spēkā esošās tiesību normas.
      
      (skat. 51.–53. punktu)
      Atsauce
      Tiesa: 1981. gada 25. jūnijs, 105/80 Desmedt, Recueil, 1701. lpp., 14. un 15. punkts.
      
      2.      Pagaidu darbiniekam, kas iecelts par pārbaudāmo, nav tiesību uz kompensāciju tādēļ, ka iecēlējinstitūcija nav ievērojusi Pārējo
         darbinieku nodarbināšanas kārtības 47. panta c) punkta i) apakšpunktā paredzēto paziņošanas termiņu par darba tiesisko attiecību
         izbeigšanu.
      
      Pirmkārt, Kopienu iestādēm ir plaša rīcības brīvība, organizējot savus dienestus atkarībā no tiem uzticētajiem pienākumiem
         un, ņemot vērā šos pienākumus, ieceļot amatā savā rīcībā esošos darbiniekus. Tāda darbība kā pagaidu darbinieka, kas iecelts
         par pārbaudāmo, juridiskā statusa grozīšana saistībā ar vispārīgāku vienas darbinieku kategorijas samazināšanu iestādes ietvaros
         atbilst šīm organizatoriskajām pilnvarām. Šīs darbības ietvaros iestādei turklāt ir pienākums, nodrošinot dienesta interešu
         saskaņošanu ar vienlīdzīgas attieksmes principu, veikt ierēdņu iecelšanu amatā pēc iespējas ātrāk. Šajā ziņā iecēlējinstitūcijai
         nevar pieprasīt, lai tā piedāvā konkrētajam pagaidu darbiniekam iespēju izmantot Civildienesta noteikumos paredzēto maksimālo
         sešu gadu termiņu, kas noteikts uz noteiktu laiku noslēgtajiem pagaidu darbinieku līgumiem, bet katras amata vietas piešķiršana
         ir jābalsta pirmkārt, uz dienesta interesēm. Turklāt pagaidu darbinieka pāriešana ierēdņa statusā atbilst personāla stabilitātes
         prasībām un dienesta interesēm. Tāpat iestādei nevar pārmest, ka tā ir arī ņēmusi vērā priekšrocības, ko minētā pāriešana
         rada iestādes budžetam, jo budžeta iespējas ir viens no tiem faktoriem, kurus administrācija ņem vērā personāla politikā.
      
      Otrkārt, akts, ar kuru iecēlējinstitūcija vienpusēji iecēla pagaidu darbinieku ierēdņa amatā, nav saistošs, jo ieinteresētā
         persona var atteikties no šīs iecelšanas amatā, kas ir darba piedāvājuma neatņemama sastāvdaļa.
      
      Treškārt, kompensācijas izmaksa personai paziņošanas termiņa neievērošanas dēļ, lai gan šajā paziņošanas periodā persona,
         kurai izmaksāta kompensācija, saskaņā ar Civildienesta noteikumiem sniedza savus pakalpojumus tai pašai iestādei, nozīmētu
         netaisnīgu iedzīvošanos, kuras aizliegums ir viens no Kopienu vispārējiem tiesību principiem. Analogi normai par pensijas
         un darba samaksas vienlaicīgu neizmaksāšanu Kopienas resursu aizsardzības nepieciešamība nepieļauj iespēju, ka pārbaudāmā
         saņemtā alga var tikt izmaksāta vienlaikus ar kompensāciju, kas saņemta sakarā ar paziņošanas termiņu par pagaidu darbinieka
         līguma izbeigšanu, jo minētā līguma izbeigšana ir notikusi neilgi pirms iecelšanas par pārbaudāmo, ja vien šī kompensācija
         tiek izmaksāta no kādas iestādes izdevumos esošajiem kredītlīdzekļiem, kas ietverti Eiropas Kopienu kopējā budžetā.
      
      (skat. 60.–64., 66. un 67. punktu)
      Atsauces
      Tiesa: 1981. gada 17. decembris, 178/80 Bellardi‑Ricci u.c./Komisija, Recueil, 3187. lpp., 19. punkts; 1990. gada 10. jūlijs, C‑259/87 Grieķija/Komisija, Recueil, I‑2845. lpp., 26. punkts.
      
      Pirmās instances tiesa: 1990. gada 12. jūlijs, T‑111/89 Scheiber/Padome, Recueil, II‑429. lpp., 28. punkts; 2001. gada 10. oktobris, T‑171/99 Corus UK/Komisija, Recueil, II‑2967. lpp., 55. punkts; 2002. gada 11. jūlijs, T‑137/99 un T‑18/00 Martínez Páramo u.c./Komisija, Recueil FP, I‑A‑119. un II‑639. lpp., 95. punkts un tajā minētā judikatūra; 2003. gada 3. aprīlis, T‑44/01, T‑119/01 un T‑126/01 Vieira u.c./Komisija, Recueil, II‑1209. lpp., 86. punkts; 2006. gada 14. novembris, T‑494/04 Neirinck/Komisija, Krājums‑CDL, I‑A‑2‑259. un II‑A‑2‑1345. lpp., 162.–167. punkts, par ko ir iesniegta apelācijas sūdzība, ko patlaban
         kā lietu C‑17/07 P izskata Tiesa.
      
      3.      Pagaidu darbiniekam ir tiesības uz atlaišanas pabalstu vienīgi savu dienesta attiecību pilnīgas izbeigšanas gadījumā, proti,
         kad viņa pagaidu darbinieka līgums ir tikko beidzies – sakarā ar uzteikumu vai termiņa beigām – un viena vai divu mēnešu periodā
         pēc viņa pagaidu darbinieka līguma beigām tam neseko iecelšana ierēdņa amatā. Pieprasīt iespēju vienlaikus saņemt atlaišanas
         pabalstu un gūt labumu, ko sniedz iecelšana ierēdņa amatā, nozīmētu pieprasīt savai iestādei, vienai vai kopā ar citu Kopienu
         iestādi, apiet normu, kas ietverta Pārējo darbinieku nodarbināšanas kārtības 40. panta pirmajā daļā.
      
      
      (skat. 73. punktu)